नेपालमा नेतृत्व हस्तान्तरणको समस्या नयाँ होइन । वि.सं २००७ सालअघि खुलेका दलमा सुरुकै दशकदेखि नेतृत्वमा हानथाप र विवाद निरन्तर भइरहेको देखिन्छ। हालको सर्वशक्तिशाली सत्ताधारी दलमा देखिएका पछिल्ला दुई घटनाले अहिलेका नेता सत्ता हस्तान्तरणका लागि पटक्कै इच्छुक नभएको देखाउँछ । एमालेको महाधिवेशनबाट पारित दलको कार्यकारी पदका लागि ७० वर्षे उमेर हद नेकपा–एमाले र एनेकपा (माओवादी) एकीकरण गर्ने क्रममा हटाइयो । दोस्रो, सो दलले गत चुनावमा हारेका पार्टीका प्रभावशाली नेता बामदेव गौतमलाई पुनः संघीय सांसदको रूपमा निर्वाचित गराउन डोल्पा वा अन्य कुनै सहज निर्वाचन क्षेत्रको खोजी गरिरहेको छ । ७० वर्षे उमेर हदको प्रावधानलाई त गौतमले सार्वजनिक रूपमै सो व्यवस्था आफूप्रति पूर्वाग्रह राखेर ल्याइएकोले हटाइएको बताए । अहिले खनाल, नेपाल, ओली र दाहाल ७० नजिक पुग्दैछन् भने गौतम ७० पुगिसकेका छन्।
